Hoće li mate latte zamijeniti latte?
Tradicionalno južno-američko piće yerba mate razmjerno je nepoznato, no poduzetnici iz Oregona žele da ono potisne Starbucksovu kavu
Yerba mate je grm koji uspijeva u Argentini i Paragvaju. Njegovi osušeni listovi preliju se vrućom ili hladnom vodom i tako se dobije piće nalik čaju To nije čaj. No, definitivno nije ni kava. Tradicionalno južno-američko piće yerba mate još je relativno nepoznato u Sjedinjenim Državama. No, postaje sve prisutnije u prodavaonicama zdrave hrane i ‘zdravstveno-osviještenim’ kafićima. Chris Lehman sastao se s dvojicom poduzetnika koji se nadaju da će mate postati popularno piće i u Sjevernoj Americi. Bar Top Leaf Mate u centru mjesta Bend u Oregonu izgleda kao bilo koji kafić. No, na njegovom meniju nema kave. Bariste poslužuju proizvode isključivo s listovima yerba mate. To je grm koji se uzgaja u Argentini i Paragvaju. Osušeni listovi preliju se vrućom ili hladnom vodom i tako se dobije piće nalik čaju. No, jedan od gostiju u ruci drži veliku šalicu u kojoj se nalazi nešto što nalikuje luksuznoj i pjenastoj kavi. To je Mocha mate – listovi mate s čokoladom. Još jedno popularno piće je i mate latte. Jedan od posjetitelja kaže da je prije nekoliko mjeseci prešao s kave na mate. Znao je piti, kaže, do četiri velike šalice kave dnevno, ali sada više ne. To pojašnjava otkrićem da ga mate ne čini ovisnikom o kafeinu, kako je to bilo s kavom. Mate nije nešto što mu je potrebno da bi ga razbudilo, kaže on, već nešto zbog čega se osjeća stvarno dobro. Vlasnik bara Top Leaf, Santiago Casanueva strastveni je pobornik ove biljke i koncept mate bara želi pretvoriti u franšizni lanac. No, pritom kaže da je svjestan da to piće u Americi neće istisnuti kavu: "Kava kao omiljeno piće prednjači već 20 godina. Tako će i ostati. Ja svoje goste educiram, nastojim ih pridobiti da se odluče za piće koje će im dati isti – ako ne i bolji - osjećaj zadovoljstva, a uz to dobiju i svakojake korisne hranjive sastojke." Ti hranjivi sastojci variraju, ovisno koga o njima pitate. Jennifer Nelson, direktorica kliničke prehrane na Klinici Mayo u Rochesteru u Minnesoti, kaže da mate sadrži antioksidanse koji štite od bolesti, kao i kalcij, željezo, vitamin C, i još mnoge druge: "Međutim, ukupna količina tih hranjivih sastojaka i antioksidansa relativno je mala u usporedbi s drugom hranom. Stoga to treba gledati u kontekstu." Jennifer Nelson kaže da mate sadrži malu dozu kafeina, ali veći dio njegovog snažnog djelovanja dolazi iz drugih prirodnih stimulansa. Pritom ističe da je, kao i druga pića s kafeinom, mate najbolje konzumirati u umjerenim količinama. No, za umjerenost ne želi čuti Nate Winkler, vlasnik još jednog mate-bara u Oregonu. On ga uvozi iz Argentine, a začinsko bilje i mirodije dodaje mu u posebno za tu svrhu izrađenoj mješalici koja izgleda poput one za cement. Čak i najkreativnije mješavine njegova kafića su još uvijek oko 95 posto mate, kaže Winkler, no začinjene verzije način su da se privuče širi krug potrošača. Winkler to obrazlažava činjenicom da je mate sam po sebi prilično gorkog okusa i stoga neprivlačan za Amerikance. Drugi način na koji bi Winkler želio približiti iskustvo pijenja mate je tradicionalni, južno-američki, koji je svojevrsni ritual. Tamo ga ispijaju metalnom slamkom - zvanom ‘bombija’ - iz boce od tikve. Konobar listove mate prelije vodom, za jednu dozu. Nakon što je ispije jedan gost, vrati je konobaru koji čini isto za gosta koji sjedi pored. Tako tikvica putuje u krug, dok svi piju iz iste slamke. No, Nate Winkler smatra da njegovi gosti nisu spremni za to: "Da su ljudi ovdje otvoreniji za tako nešto, ja bih to, naravno, uveo. Ali, ovo je Amerika – ljudi žive ubrzanim tempom, kupe piće i odu. Teško će biti skupiti nekoliko njih koji će sjesti u krug i među sobom dijeliti bocu mate. Međutim, Santiago Casanueva, vlasnik bara Top Leaf Mate u Bendu, kaže da oko 10 posto njegovih klijenata odaberu ispijati mate iz tikvice. Većina ih, naravno, smatra da je uživanje u ovom napitku ‘solo’ ne samo praktičnije nego i higijenskije. U društvu poput američkog, koje živi u strahu od bakterija, dijeliti slamku s drugima ne zvuči baš najprivlačnije.